حامید ئیسماعیلیوون
حامید ئیسماعیلیوون (؛ لەدایکبووی ١٢ی ئازاری ١٩٧٧) ددانپزیشک، چالاکوان و نووسەرێکی ئێرانی-کەنەدییە. ئەو سەرۆک و وتەبێژی پێشووی ئەنجومەنی خێزانەکانی قوربانییانی فڕینی پی ئێس ٧٥٢ بووە. ھاوسەر و کچەکەی لە فڕینی ٧٥٢ی ھێڵی ئاسمانیی نێونەتەوەییی ئوکراینادا گیانیان لەدەستدا.

ژیاننامە 
دایک و باوکی حامید ئیسماعیلیوون لە بنەڕەتدا خەڵکی ئەراک بوون و دواتر کۆچیان کردە کرماشان کە حامید لەوێ لەدایک و گەورە بوو. لە نێوان ساڵانی ١٩٩٥ ھەتا ٢٠٠٠ لە زانکۆی تەورێز، ددانپزیشکی خوێندووە و دواتر بۆ ماوەی چەند ساڵێک لە ناوچە جۆراوجۆرەکانی ئێران، وەکوو گوڵستان، مازەندەران و تاران کاری کردووە و ژیانی بەسەر بردووە.  لە ساڵی ٢٠١٠ لەگەڵ خێزانەکەی کۆچیان کردە کەنەدا.

مردنی ھاوسەر و کچەکەی 

پەریسا ئیقبالیان (ھاوسەری ئیسماعیلیوون) و ڕیرا ئیسماعیلیوون (کچە تەمەن ٩ ساڵەکەی) لە فڕینی ٧٥٢ی ھێڵی ئاسمانیی نێونەتەوەییی ئوکراینادا بوون و لە ڕێکەوتی ٨ی کانوونی دووەمی ٢٠٢٠، تارانیان بەرەو کیێڤ بێجێھێشت تاوەکوو بگەڕێنەوە کەنەدا. ئەم فڕۆکەیە ماوەیەکی کورت دوای ھەڵفڕینی لەلایەن سپای پاسدارانی شۆڕشی ئیسلامییەوە بە دوو مووشەک کرایە ئامانج و تەواوی ١٧٦ سەرنشینەکانی گیانیان لەدەستدا کە ھاوسەر و کچی ئیسماعیلیوونیش لەگەڵ بوون. ئەم ڕووداوە لە کاتێکدا ڕوویدا کە دەبوو ئاسمانی ئێران بەھۆی ئۆپەراسیۆنی ئەوکاتی ئێران لە دژی ویلایەتە یەکگرتووەکان دابخرێت. ئەم فڕینە کە بڕیار بوو لە کاتژمێر ٥:١٥ (کاتی ناوخۆیی) ھەڵبفڕێت دواکەوت و لە کۆتاییدا لە کاتژمێر ٦:١٢ ھەڵفڕی و دوای چەند خولەکێک کرایە ئامانجی دوو مووشەکی سپای پاسداران و لە نزیک شاری پەرەند کەوتە خوارەوە.

دژایەتیی حکوومەتی ئێران 

لە ١ی تشرینی یەکەمی ٢٠٢٢، ئیسماعیلیوون خۆپیشاندانێکی جیھانی لە دژی کۆماری ئیسلامی بۆ ئێرانییەکانی دانیشتووی دەرەوەی وڵات، لە دوای کوشتنی ژینا ئەمینی بۆ پشتیوانیکردنی خۆپیشاندانەکانی ناوخۆی ئێران ڕێکخست. ئەم خۆپیشاندانانە لە زیاتر لە ١٥٠ شاری سەرتاسەری جیھان لە دژی کۆماری ئیسلامی بەڕێوە چوو. گەورەترین کۆبوونەوەکان لە شارەکانی سیدنی، مێلبۆرن، لەندەن، ئێدینبەرە، ستۆکھۆڵم، بروکسێل، بەرلین، ڕۆما، لۆس ئانجلەس و تۆرۆنتۆ بەڕێوە چوون. مەزەندە دەکرێت کە لە ڕیچمۆند ھیڵ، ئانتاریۆ زیاتر لە ٥٠ ھەزار خۆپیشاندەر بەشدارییان لە کۆبوونەوەکەدا کردبێت. ئیسماعیلیوون لە ٢٢ی تشرینی یەکەمی ٢٠٢٢، خۆپیشاندانێکی لە بەرلین ڕێکخست و بانگھێشتی ئێرانییەکانی ئەورووپای کرد بۆ ئەوەی دەنگی خۆپیشاندەرانی ناوخۆی ئێران بن. ژمارەی خۆپیشاندەران بە ٨٠ ھەزار بۆ ١٠٠ ھەزار کەس مەزندە کرا.

سەرچاوەکان

بەستەرە دەرەکییەکان 

 

زیندووان
لەدایکبووانی ١٩٧٧
خەڵکی کرماشان
خۆپیشاندانەکانی ٢٠٢٢ی ئێران